Peter Olekšák

Prof. Peter Olekšák, PhD., (* 12. máj 1969, Kežmarok) je katolícky kňaz, vysokoškolský pedagóg a publicista, ktorý sa špecializuje na teóriu masmediálnej komunikácie a vzťah cirkvi a štátu. Narodil sa v Kežmarku Jánovi a Kataríne ako ich tretie dieťa. Má staršiu sestru Martu a sestru Janku. Svoje detstvo a roky základnej školy strávil práve v tomto meste.

Vzdelanie 
Po maturitnej skúške a absolvovaní základnej vojenskej služby bol prijatý do Kňazského seminára biskupa Jána Vojtaššáka v Spišskom Podhradí, kde študoval v rokoch 1990-1995. Magisterské štúdium v odbore katolícka teológia absolvoval na Teologickom inštitúte v Spišskom Podhradí, ktorý bol súčasťou Rímskokatolíckej cyrilometodskej bohosloveckej fakulty Univerzity Komenského. Jeho magisterská práca s názvom "Schematizmus Spišskej diecézy 1995 s dôrazom na vybrané osobnosti" bola vypracovaná pod vedením doc. PhDr. Ivana Chalupeckého, CSc.

Po absolvovaní doktorandského štúdia na Katolíckej univerzite v Lubline v roku 2000 získal titul PhD. v odbore katolícka teológia, kde sa špecializoval na súčasné formy šírenia viery, konkrétne na masmédiá. Svoju dizertačnú prácu s názvom "Vzťah Cirkvi a štátu na Slovensku v rokoch 1992 – 1999 v denníkoch Slovenská republika a SME" úspešne obhájil pod vedením prof. Tadeusza Zasępu, PhD. Táto práca následne vyšla v upravenej podobe ako prvá monografia Katolíckej univerzity v Ružomberku.

V roku 2005 sa habilitoval v odbore katolícka teológia na základe práce "Medzištátna zmluva medzi Svätou stolicou a Slovenskou republikou v ohlasoch masmédií".

Dňa 25.1.2010, po úspešnom inauguračnom procese na Katolíckej univerzite v Ružomberku, bol menovaný za profesora v odbore teória a dejiny žurnalistiky.

Pastoračná práca 
V roku 1995 bol vysvätený za katolíckeho kňaza. Po vysviacke do roku 1998 pôsobil ako kaplán v Ružomberku, súčasne  v rokoch 1996 až 1997 pracoval ako redaktor rádia Lumen. Od 1. júla 1998 až do 7. júla 2015 bol správcom farnosti Švošov. Od 8. júla 2015 sa stal farárom farnosti Hniezdne.

Akademická práca 
Na Katecheticko-pedagogickej fakulte ŽU v rokoch 1998 až 2000 bol kňazom pre študentov. Následne pôsobil ako hovorca Katolíckej univerzity v Ružomberku v roku 2000. Od roku 2001 až do roku 2014 zastával pozície odborného asistenta, neskôr docenta a nakoniec profesora na Katedre žurnalistiky FF KU. Z roku 2003 sa zachovala jeho prvá profilová web stránka.

V období 2000-2001 pôsobil ako člen Akademického senátu KU a v roku 2001 sa stal jeho predsedom na Filozofickej fakulte KU. Svoje odborné a organizačné schopnosti uplatnil aj v manažérskych pozíciách, kde medzi rokmi 2001 až 2007 zastával funkciu prodekana pre vzdelávanie a rozvoj FF KU. V rokoch 2002-2008 bol zástupcom vedúceho Katedry žurnalistiky FF KU. Významne prispieval k rozvoju univerzity aj ako prorektor pre vedu a rozvoj od roku 2008 do roku 2012, pričom bol prvým prorektorom KU. Od roku 2012 až do roku 2014 mal na starosti kompetencie prorektora KU pre rozvoj a spoluprácu s inými inštitúciami.

Okrem administratívnych a vedúcich funkcií mal významný prínos aj v oblasti akademického mentorstva. Bol školiteľom deviatich doktorandov v odbore teória a dejiny žurnalistiky, ktorí úspešne získali titul doktor (PhD.).

V roku 2000 zriaďovateľ Katolíckej univerzity v Ružomberku vyslovil požiadavku na založenie fakulty zameranej na médiá. Táto úloha mu bola zverená a on sa rozhodol transformovať tento zámer do konkrétnejšieho projektu – zriadenia katedry žurnalistiky. Pôvodne bola založená ako samostatné oddelenie Katedry slovenského jazyka a literatúry v roku 2001 a od roku 2002 fungovala ako plnohodnotná Katedra žurnalistiky v rámci Filozofickej fakulty KU. Prvá skupina študentov nastúpila v akademickom roku 2002/2003. Katedra si rýchlo osvojila aj digitálny priestor. Jej prvá webová stránka bola vytvorená už v roku 2002, nasledovaná novou verziou v roku 2003 a aktualizovaná v roku 2008. Web archív zachoval aj fakultný časopis "Rozhľadenie", ktorý dokumentuje činnosť katedry. Tento časopis bol vydávaný pod vedením dekana fakulty doc. Imricha Vaška.

Riešené vedecké projekty 

Hlavný riešiteľ projektu VEGA 1/0948/11 “Socializačné a desocializačné vplyvy médií na rodinné prostredie” (2011-2013), hlavný riešiteľ projektu KEGA 048KU-4/2011 “Online výkladový slovník odbornej žurnalistickej a náboženskej terminológie pre žurnalistov” (2011-2013), spoluriešiteľ projektu VEGA 1/0712/10 “Použiteľnosť mediálneho jazyka na prenášanie iných ako bulvárnych posolstiev” (2010-2011), spoluriešiteľ projektu MVTS Tal/SR/FFKU/08 “Použiteľnosť mediálneho jazyka na prenášanie iných ako bulvárnych posolstiev” (2008-2009), spoluriešiteľ (zástupca vedúceho) projektu VEGA 1/3692/06: “Kvalitatívna a kvantitatívna analýza spravodajských relácií slovenských mienkotvorných televízií” (2006-2008), spoluriešiteľ projektu “Jazyk ako platforma tolerancie a komunikácie medzi vedou a náboženstvom”, grant 4/2005 Fondu na podporu vedy a vydavateľskej činnosti (2005-2006), spoluriešiteľ projektu ASO “Vedeckovýskumné dimenzie žurnalistickej komunikácie” (2005-2006).

Dielo 
Kompletná publikačná činnosť je evidovaná v centrálnom registri, medzi najvýznamnejšie práce patria:

Vzťah Cirkvi a štátu na Slovensku v rokoch 1992-2000 ako ho prezentovali denníky SME a Slovenská republika. / Olekšák, Peter. - 1. vyd. - Ružomberok : Katolícka univerzita v Ružomberku, 2000. - 137 s. - ISBN 80-89039-01-4.

Michal Marek - život a dielo . / Olekšák, Peter - Mareková, Marta : - 1. vyd. - Spišská Kapitula, Spišské Podhradie : Vydavateľstvo Kňazského seminára biskupa Jána Vojtaššáka, 2001. - 120 s. - (Osobnosti, zv. 1.). - ISBN 80-7142-092-1.

Medzištátna zmluva medzi Svätou stolicou a Slovenskou republikou v ohlasoch masmédií./ Olekšák, Peter. - 1. vyd. - Ružomberok : Katolícka univerzita v Ružomberku, 2005. - 144 s. - (Humanitné štúdie, zv. 4). - ISBN 80-8084-031-8.

Internet a globalizácia - antropologické aspekty. / Zasępa, Tadeusz - Olekšák, Peter. - 1. vyd. - Ružomberok : Katolícka univerzita v Ružomberku, 2006. - 210 s. - ISBN 80-8084-092-X.

Ján Maga, katolícky kňaz a publicista. / Olekšák, Peter - Marťák, Michal. - 1. vyd. - Ružomberok : Katolícka univerzita v Ružomberku, 2008. - 179 s. - ISBN 978-80-8084-312-0.

Diplomacia pre žurnalistov. / Zasępa, Tadeusz - Olekšák, Peter. - 1. vyd. - Ružomberok : Katolícka univerzita v Ružomberku, 2008. - 71 s. - ISBN 978-80-8084-257-4<.

Cirkev a médiá. / Olekšák, Peter. - 1. vyd. - Ružomberok : Katolícka univerzita v Ružomberku, 2008. - 184 s. - ISBN 978-80-8084-290-1.

Mediálna výchova. / Zasępa, Tadeusz - Olekšák, Peter. - Ružomberok : Katolícka univerzita v Ružomberku, 2008. - 196 s. - ISBN 978-80-8084-291-8.

Etika v žurnalistike. / Zasępa, Tadeusz - Olekšák, Peter - Gazda, Imrich. - 1. vyd. - Ružomberok : Katolícka univerzita v Ružomberku, 2009. - 267 s. - ISBN 978-80-8084-479-0.

Človek, slovo a obraz v médiách./ Zasępa, Tadeusz - Olekšák, Peter - Rončáková, Terézia. - [1. vyd.]. - Ružomberok : Verbum, vydavateľstvo KU, 2010. - 327 s. - ISBN 978-80-8084-641-1.

Media, Man and Society in the Process of Globalization./ Zasępa, Tadeusz - Olekšák, Peter -Gazda, Imrich - Rončáková, Terézia - Kulla, Albert - Izrael, Pavel - Považan, Juraj - Holdoš, Juraj. - 1st impr. - Sankt Otilien : EOS Verlag, 2011. - 175 p. - ISBN 978-3-8306-7482-5.

Ako rozumieť televízii./ Zasępa, Tadeusz - Olekšák, Peter; rec. Andrej Tušer, Juraj Spuchľák. - 1. vyd. - Ružomberok : Verbum - vydavateľstvo KU, 2013. - 303 s. - ISBN 978-80-561-0103-2.

Kostol sv. Bartolomeja v Hniezdnom v kultúrno-historických súvislostiach./ Peter Olekšák : 1. vydanie. RKC farnosť Hniezdne, 2019. - 320 s. - ISBN 978-80-570-0742-5.

Členstvo vo významných orgánoch a organizáciách 

 Člen KEGA, komisia č. 2 (2012 - 2016) 
 Predseda (predtým člen) Odborovej komisie Teória a dejiny žurnalistiky na FF KU (2005-2014)
 člen Odborovej komisie Teória a dejiny žurnalistiky na FiF UK (2012- 2016)
 garant (najprv spolugarant) študijného programu Teória a dejiny žurnalistiky na FF KU (2005-2014)
 člen redakčnej rady časopisu registrovaného v profesijnej databáze CEEOL Otázky žurnalistiky (2007 - 2014)
 člen redakčnej rady časopisu registrovaného v profesijnej databáze CEEOL Biuletyn edukacji medialnej (2004 - 2014)
 člen Polskie Towarzystwo Komunikacji Społecznej ( 2002 - 2014)
 člen redakčnej rady edície Humanitné štúdia na KU (2004-2014)
 člen Vedeckej rady Filozofickej fakulty KU (2001-2007, 2012-2014)
 podpredseda Vedeckej rady Katolíckej univerzity v Ružomberku (2008-2014).

Fundraising 
Bol autorom viacerých úspešných žiadostí o nenávratné finančné príspevky EÚ a následne manažérom, či koordinátorom ich čerpania v rokoch 2004-2014, v deviatich projektoch, spolu v objeme viac ako 18 miliónov €, len zo zdrojov EU, prijímateľom bola verejnoprávna vysoká škola s konfesijným charakterom Katolícka univerzita v Ružomberku: Rozvoj vzdelávania na Katolíckej univerzite v Ružomberku pomocou zlepšenia IKT, laboratórnej a ubytovacej infraštruktúry, Rozvoj informatizácie vzdelávania a vzdelávacej infraštruktúry Katolíckej univerzity v Ružomberku, Zvýšenie kvality vzdelávania, výskumu a systému riadenia na Katolíckej univerzite v Ružomberku, Dostavba a vybavenie budovy Univerzitnej knižnice KU, Zlepšovanie infraštruktúry na KU v Ružomberku ako investícia do lepšej kvality vzdelávania. Fakultné projekty: Modernizácia prípravy budúcich učiteľov a zručností ich učiteľov vypracovaním a zavedením e-learningu a nových technológií vo vzdelávaní na fakulte, Adaptácia pedagogických a technických zručností vysokoškolských učiteľov FF KU v Ružomberku prostredníctvom školiacich programov založených na nových technológiách, Rozvoj základných zručností študentov fakulty, digitálnej gramotnosti, prostredníctvom odborného vzdelávania, Vytvorenie systému podpory doktorandov.

Okrem EU projektov bol úspešný v získavaní zdrojov od viacerých organizácií ako napr. Renovabis, Kirche in Not, Fidentia, Porticus, Clementia, The United States Conference of Catholic Bishops, The First Catholic Slovak Ladies Association of the United States of America, Conferencia Episcopal Española, Erzbischof von Köln, ap. na podporu menších projektov KU, ako napr. Rekonštrukcia budovy Filozofickej fakulty KU, viaceré projekty FF KU v rokoch 2005 -2007, či Mediálne štúdio KŽ FF KU (televízne, rozhlasové, foto, strih, ap.).

Najvýznamnejší projekt 

Najvýznamnejší projekt prof. Petra Olekšáka bola príprava, výstavba, zabezpečenie financovania a otvorenie novej  Univerzitnej knižnice KU, ktorá bola slávnostne otvorená 25. septembra 2013. Významným aktom bolo požehnanie novej budovy Zenonom kardinálom Grocholewským, prefektom vatikánskej  Kongregácie pre katolícku výchovu.

Deň pred slávnostným otvorením sa uskutočnila premiéra dokumentárneho filmu o výstavbe knižnice. Film 869 dní sledovalo zaplnené ružomberské Kino Kultúra. Projekt bol vysielaný aj v Mestskej televízii Ružomberok, TV LUX, TV NOE a TV Karpaty. 

O novej Univerzitnej knižnici KU bola vydaná aj reprezentačná publikácia. Priebeh výstavby KU umelecky zaznamenala výstava, ktorú pripravil Tibor Záhorec pod názvom Bibliotheca 869. Viac obrázkov z výstavby a z diela sa uchovalo v archíve . 

Výnimočným činom bola celoslovenská, ba svetová zbierka na výstavbu Univerzitnej knižnice KU, kde boli získané dary inštitúcií a drobných darcov v rokoch 2009 – 2014 vo výške viac ako 3 mil.

Ocenenia 
V roku 2006 získal Medailu za zásluhy o vznik Katolíckej univerzity. Za svoju vedeckú činnosť bol v rokoch 2007 a 2008 ocenený Cenou rektora KU. V roku 2008 si odniesol aj Cenu primátora Mesta Ružomberok za osobný prínos k rozvoju Filozofickej fakulty KU. Jeho významná úloha v budovaní a rozvoji tejto fakulty bola v roku 2010 potvrdená udelením Veľkej zlatej medaily KU. Toto ocenenie dostal najmä za jeho kľúčový podiel na založení a následnom rozvoji študijného programu žurnalistika na KU. Toto uznanie mu bolo udelené 12. mája 2010 na základe návrhu Filozofickej fakulty KU. V roku 2008 bol poverený World Organisation for the Family, USA (Mrs. Mercedes Arzu Wilson) organizáciou svetovej vedeckej konferencie Rodina a médiá, ktorá sa uskutočnila na KU 5.-7. september 2008.

Referencie 

Osobnosti z Kežmarku
Osobnosti z Ružomberka
Osobnosti zo Švošova
Osobnosti z Hniezdneho
Slovenskí rímskokatolícki kňazi
Slovenskí publicisti
Absolventi Rímskokatolíckej cyrilometodskej bohosloveckej fakulty Univerzity Komenského v Bratislave
Absolventi Katolíckej univerzity v Ružomberku